П Р Е Д Л О Ж Е Н И Е

ОТ ГРУПАТА „СДС- ГРАЖДАНИТЕ “

**ОТНОСНО: Зачестилите многобройни сигнали за миризми във всички  райони  на града.**

**УВАЖАЕМИ ГОСПОДИН КМЕТ,**

**УВАЖАЕМИ ПРЕДСЕДАТЕЛ НА ОБЩИНСКИ СЪВЕТ ,**

**ДАМИ И ГОСПОДА ОБЩИНСКИ СЪВЕТНИЦИ,**

Уважаеми колеги, от 12 години гражданите на Русе се молят и настояват да бъдат предприети крайни мерки и да се преустановят зловонията от всички химически предприятия в и около града. Въпреки всички усилия, както на Община Русе, така и на русенските депутати , а също и на контролните органи, играта със  законите на Република България, като котка и мишка, продължава и до момента.

Не можем да останем неми и глухи пред фактите, които  в последно време обосновано се ширят в медийното пространство, за компрометиране на данните на измервателните станции.

Не можем да останем равнодушни и пред  данните на Националния статистически институт (НСИ) за периода 2019 - 2021 г. , където в област Русе се отчита най-висок брой регистрирани случаи на злокачествени новообразувания, надвишаващи средната стойност за България с около 40%. Данните от Регионалната здравна инспекция (РЗИ) - Русе, за 2022 г. ("Здравеопазване на населението от област Русе (Кратък статистически справочник)", 2022) показват, че новозаболелите по причина болести на дихателната система в Русе заемат първо място с регистрирани 29.1% от общата заболеваемост на населението. За сравнение - в Плевен този показател е значително по-нисък - 2.19%

**Ние сме тук, в тази зала, по поръчение на гражданите на Русе, със задължението да защитаваме техните интереси здраве, живот и  благополучие. Най-естественото природно необходимо  право  е въздухът , който дишаме..**

**Всички ние, седящи в тази зала, също сме жертва на ненарушимите интереси на крупните инвеститори, които злоупотребяват със законите на държавата и тероризират населението. Всички страдаме от респираторни заболявания и сме предразположени към по-сериозни последици от условията, в които сме принудени да живеем.**

**Ако се върнем няколко години назад, ще прочетем в старите протоколи, че още през 2021 г. временната комисия на Общински съвет – Русе за проучване на всички факти и обстоятелства, свързани със замърсяването на атмосферния въздух в Община Русе, председателствана от сегашния директор на РИОСВ- Дауд Ибрям, излезе с категорично становище, че основната причина за замърсяванията в града е неоснователното увеличаване на производствения капацитет на Монтюпе/Линамар, без това да е съобразено с възможностите на пречиствателните съоръжения. След тази констатация обаче не последваха никакви действия от страна на Общинския съвет за решаване на проблема.**

**Трябва да спрем  да  залъгваме  русенци, че става въпрос само за безвредни миризми. Както всеки проблем си има име и адрес, така и всички миризми си имат носител - конкретни химични съединения, вдишването на които в никакъв случай не е безвредно. Затова и в комплексните разрешителни на подобни предприятия, съществува изискването за неразпространение на миризми извън производствените площадки.**

**Изискване, което не се спазва. Пример за това са и направените през последните месеци  констатации и актове от РИОСВ.**

**Целите,** **които искам да си поставим  днес с тези действия са следните:**

- Решение на дългогодишния проблем на града с характерната неприятна, лютива миризма на бакелит и ацетон,както и на тежка химия и петролни продукти ;

- Осигуряване на нормална и здравословна среда на живот на  гражданите, застрашени от различни здравословни проблеми, включително и с летален изход;

- Предупреждение към другите замърсители, че няма да се поколебаем и  да изискаме, чрез ИАОС преустановяване и  на тяхното комплексно разрешително, ако не въведат производствата си в нужните параметри с цел опазване на околната среда, въздуха, водите и почвата.

- Засилване на социалната ролята на местната власт и повишаване на доверието на гражданите към нея.

С оглед гореизложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагаме на Общински съвет – Русе да вземе следното

**РЕШЕНИЕ:**

**Да състави временна    комисия , със следните задачи:**

**1.Да покани на среща действащите мениджъри на "Линамар Лайт Металс Русе" ЕООД; "Лубрика" ООД; "Оргахим Резинс" АД и  "Оргахим" АД , посочени от гражданите, като  основни замърсители, на последен, предупредителен разговор.**

**2. Да изиска официална справка от РИОСВ относно всички  подадени срещу споменатите предприятията сигнали и всички установени нарушения на комплексните разрешителни, за които има съставени наказателни постановления.**

**3. Да поиска и ясно становище от РИОСВ нарушават ли "Линамар Лайт Металс Русе" ЕООД; "Лубрика" ООД; "Оргахим Резинс" АД и  "Оргахим" АД, условията на комплексното си разрешително. Същото становище да бъде изготвено и за други известни  нарушители.**

**4. Да се установи контакт с германската фирма, извършила  одит на "Линамар Лайт Металс Русе"ЕООД, през лятото на 2024 г. за получаване  на официална  информация за установени проблеми и препоръки относно работата на завода и причините за констатираните ежедневно  миризми  извън границата на работната площадка.**

**5. В случай на необходимост да поиска платена консултация за установени проблеми и пропуски в производството  „Линамар Лайт Металс“ ЕООД  и препоръка за тяхното отстраняване.**

**6. Да инициира подписка за мнението на русенци относно отнемане на комплексното разрешително на "Линамар Лайт Металс Русе" ЕООД; "Лубрика" ООД; "Оргахим Резинс" АД и  "Оргахим" АД, като основен източник на замърсяване.**

**7. На база гореизброената документация да инициира среща с директора на ИАОС и    Министъра на околната среда и водите, в които да се представи желанието на русенци за отнемане на комплексното разрешително на "Линамар Лайт Металс Русе" ЕООД; "Лубрика" ООД; "Оргахим Резинс" АД и  "Оргахим" АД..**

**8. Да се обмислят и въведат в действия условия към местния бизнес, обосновани законосъобразно в местна наредба, с които се поставят изрични условия за налагане на тежки санкции, ако производствените миризми се разпространяват извън районите на работните площадки.**

**9. Писмено искане към ИАОС за отнемане на комплексното разрешително на"Линамар Лайт Металс Русе" ЕООД; "Лубрика" ООД; "Оргахим Резинс" АД и  "Оргахим" АД, до въвеждане на пречиствателните съоръжения в режим, гарантиращ разпространяване на миризми само в рамките на работната площадка,**

**ОБЩИНСКИ СЪВЕТНИЦИ**

**СДС - ГРАЖДАНИТЕ:**

СТАНИМИР СТАНЧЕВ ГАЛИЧКА НИКОЛОВА

ЕЛЕОНОРА НИКОЛОВА

ВЕСЕЛИН ВЕЛЧЕВ